Тут стала добрай традыцыяй штогод праводзіць агляд-конкурс на лепшы прысядзібны ўчастак, дом, вуліцу, у тым ліку і сярод маладых сямей. У мінулым годзе пераможцамі названы сядзібы Уладзіміра Карніцкага і Фёдара Вараб’я з Каўгароў, Ігара Мельніка, Раісы Васільевай, Уладзіміра Ерашэвіча, Уладзіміра Хамутоўскага з Радуціч. У іх вучыцца і моладзь. Так, сям’я Дар’і і Алега Карніцкіх з Краёў стала лідарам у раённым аглядзе, а затым прымала ўдзел і ў абласным. А вось самай добраўпарадкаванай вуліцай названа Садовая ў Радуцічах. Па ўсім відаць, што жывуць тут клопатам аб зямлі і дбаюць аб лепшым для роднай вёскі, якая летась адзначыла сваё 465-годдзе. Да гэтай даты быў прымеркаваны і конкурс на лепшы ветэранскі і дачны падворак. Многія пенсіянеры ператварылі свае ўчасткі ў астраўкі прыгажосці і чысцыні. А ўтульней і камфортней за іншых у дварах Таццяны Мельнік, Мікалая Ерко, Людмілы Сафонавай, Раісы Доўгаль, Вольгі Картун, Валерыя Багдановіча, Людмілы Картун, Анастасіі Літцэвай.